*Tämä artikkeli käsittelee videopelisarjaa. Muista merkityksistä, katso Uncharted (täsmennyssivu)*

**Uncharted** on yhdysvaltalaisen Naughty Dog -pelitalon kehittämä ja Sony Computer Entertainmentin julkaisema videopelisarja, jossa yhdistyvät toimintaseikkailu-, kolmannen persoonan ammunta- ja tasohyppelypelin elementit. Pelisarjan päähenkilö on aarteenmetsästäjä Nathan "Nate" Drake, jonka seikkailuja muinaisten aarteiden ja historiallisten mysteerien jäljillä sarjan peleissä seurataan.

Pelisarjan ensimmäinen osa, *Uncharted: Drake’s Fortune* julkaistiin vuonna 2007 PlayStation 3 -pelikonsolille. Peli sai myönteisen vastaanoton, ja sarjan toinen osa *Uncharted 2: Among Thieves* julkaistiin kaksi vuotta myöhemmin. Vuonna 2011 PlayStation 3:lle julkaistiin sarjan kolmas osa *Uncharted 3: Drake’s Deception*, sekä PlayStation Vita -käsikonsolille julkaistu esiosa *Uncharted: Golden Abyss*. *Uncharted 4: A Thief’s End*, joka on pelisarjan neljäs ja viimeinen osa, julkaistiin vuonna 2016 PlayStation 4 -pelikonsolille.

Tapahtumaympäristö ja pelaaminen
--------------------------------

Tulitaistelun aikana Drake voi suojautua kulmien ja seinien taakse, joiden suojasta voi tulittaa vihollisia tähdäten tai sokkona ampumalla.
Ensijulkaisussa *Uncharted: Drake’s Fortune* päähenkilö Nathan "Nate" Drake seikkailee Amazonilla ja keskellä Tyyntä valtamerta sijaitsevalla kadonneella saarella etsiessään tarunhohtoista El Doradon aarretta kilpaa palkkasotureiden kanssa. Jatko-osassa *Uncharted 2: Among Thieves* Drake jäljittää Shambhalan laaksoa Himalajasta vastassaan oikeutta pakoileva ja Shambalan yliluonnollisia voimia tavoitteleva sotarikollinen. Kolmas osa *Uncharted 3: Drake’s Deception* sijoittuu eritoten Arabian niemimaalle, jossa Drake pyrkii löytämään Aavikon Atlantikseksi kutsutun kadonneen kaupungin.

*Unchartedissa* yhdistyvät toimintaseikkailu-, kolmannen persoonan ammunta- ja tasohyppelypelin elementit. Tasohyppely muun muassa mahdollistaa Draken taidon hyppiä, uida, kiipeillä ja liikkua ympäristössään parkour -tyylisesti, mikä edesauttaa Drakea ratkaisemaan liikkumiseen liittyviä esteitä. Peleissä on laaja valikoima erilaisia aseita, mutta pelaaja voi kerrallaan kantaa mukanaan vain käsiasetta kuten pistoolia ja ensisijaista asetta kuten kivääriä tai haulikkoa, sekä neljää kranaattia. Aseita voi vaihtaa joko poimimalla niitä kuolleiden vihollisten lähistöltä tai etsimällä niitä ympäristöstä tulitaistelun aikana.

Sarjan toisesta osasta lähtien peleissä on ollut myös moninpeli- ja yhteistyöpeliominaisuus. Tavallisessa moninpelissä voi pelata korkeintaan kymmenen pelaajaa, jotka jaetaan kahdeksi joukkueeksi. Moninpelissä on kuusi pelattavaa vaihtoehtoa: Deathmatch, Plunder, Team Objective, Three Team Deathmatch, Hardcore ja Free For All. Yhteistyöpeliin voi osallistua korkeintaan kolme pelaajaa, joista yksi on Nathan Drake ja kaksi muuta pelaajaa joitain muita sankarihahmoja.

Julkaisut
---------

| Vuosi | Nimi | Kehittäjä | Alusta |
| --- | --- | --- | --- |
| 2007 | *Uncharted: Drake’s Fortune* | Naughty Dog | PlayStation 3 |
| 2009 | *Uncharted 2: Among Thieves* |
| 2011 | *Uncharted 3: Drake’s Deception* |
| *Uncharted: Golden Abyss* | SCE Bend Studio | PlayStation Vita |
| 2012 | *Uncharted: Fight for Fortune* |
| 2015 | *Uncharted: The Nathan Drake Collection* | Bluepoint Games | PlayStation 4 |
| 2016 | *Uncharted 4: A Thief’s End* | Naughty Dog |
| 2017 | *Uncharted: The Lost Legacy* |
| **Huomautukset:**
1. 1 2 3  Saatavilla myös PlayStation Now -palvelussa.
2. ↑  Sisältää pelisarjan kolme ensimmäistä osaa uudelleenmasteroituna PlayStation 4 -pelikonsolille.

 |

### Pääasiallinen pelisarja

#### *Uncharted: Drake’s Fortune*

*Pääartikkeli: Uncharted: Drake’s Fortune*
Pelisarjan ensijulkaisussa Nathan Drake etsii El Doradon aarretta yhdessä mentorinsa Victor "Sully" Sullivanin ja journalisti Elena Fisherin kanssa. Vastassaan heillä on Draken menneisyydestänä tunteman Eddy Rajan johtama merirosvojen ryhmä sekä Gabriel Romanin ja Atoq Navarron palkkasotureiden armeija.

#### *Uncharted 2: Among Thieves*

*Pääartikkeli: Uncharted 2: Among Thieves*
Jatko-osa vie Draken matkalle halki Nepalin kaupungin, Borneon viidakoiden ja Himalajan vuorten, kun hän yrittää salaperäisen tikarin avulla löytää Shambhalan laakson ennen julmaa sotarikollista Zoran Lazarevićia. Apunaan Drakella on pelisarjan ensimmäisestä osasta tutut Victor Sullivan ja Elena Fisher. Uusina henkilöhahmoina pelissä esiintyvät muun muassa Draken vanha aarteenetsijäkumppani Harry Flynn sekä Chloe Frazer, jonka kanssa Drakella on takanaan yhteinen suhde.

#### *Uncharted 3: Drake’s Deception*

*Pääartikkeli: Uncharted 3: Drake’s Deception*
Kolmannessa osassa Drake ja Victor Sullivan etsivät kilpaa hämäräperäisen salajärjestön kanssa Arabiasta myyttistä, Aavikon Atlantikseksi kutsuttua kadonnutta kaupunkia.

#### *Uncharted 4: A Thief’s End*

*Pääartikkeli: Uncharted 4: A Thief’s End*
Pelisarjan neljännessä ja viimeisessä osassa Drake on jättänyt aarteenmetsästäjän elämän taakseen. Tilanne muuttuu, kun Draken kuolleeksi luultu veli Sam putkahtaa esiin ja houkuttelee hänet mukaan seikkailuun etsimään kapteeni Henry Averyn kauan sitten kadonnutta aarretta ja Libertaliaa, merirosvojen utopiaa.

Myynti
------

Pelisarja on myynyt yli 41 miljoonaa kappaletta joulukuuhun 2017 mennessä.

Muu media
---------

Pelisarjan esiosana toimiva elokuva *Uncharted* on sai ensi-iltansa helmikuussa 2022. Elokuvassa Tom Holland esittää nuorta Nathan Drakea, Mark Wahlberg nuorta Victor Sullivania, ja Sophia Ali nuorta Chloe Frazeria.

Lähteet
-------

1. 1 2  *Uncharted 3: Drake’s Fortune* – PS3-pelit – PlayStation *playstation.com/fi*. Sony PlayStation Suomi. Viitattu 26.12.2015.
2. 1 2  *Uncharted 2: Among Thieves* – PS3-pelit – PlayStation *playstation.com/fi*. Sony PlayStation Suomi. Viitattu 26.12.2015.
3. 1 2  *Uncharted 3: Drake’s Deception* – PS3-pelit – PlayStation *playstation.com/fi*. Sony PlayStation Suomi. Viitattu 26.12.2015.
4. ↑  Uncharted: The Lost Legacy coming this August for $39.99 Polygon. Viitattu 12.4.2017.
5. ↑  James Batchelor: Uncharted series sales pass 41 million  11.12.2017. gamesindustry.biz. Viitattu 8.6.2019. (englanniksi)
6. ↑  Hipes, Patrick: 'Uncharted' Pushed Back On Sony Release Schedule *Deadline Hollywood*.  24.1.2020.  Arkistoitu. Viitattu 26.4.2020. (englanniksi)

Aiheesta muualla
----------------

* Pelisarja MobyGames-sivustolla (englanniksi)